《送钱持正》
宋代·释道潜

兰陵号多士，君实名家孙。高才縻管库，枳棘栖鸳鸾。

一旦谢朱縻，超然整归轩。迎秋饯伏初，炎威尚歊烦。

松陵接苕霅，迤逦皆清源。舟子宜夜泛，蘋风生梦魂。

回塘官柳行，千树如云屯。明河挂柳外，凉月低金盆。

兹行信有得，它日为余言。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。